open-index/open-wikipedia-markdown huggingface dataset:
Sigbjørn Gjelsvik

**Sigbjørn Gjelsvik** (født 1974) er en norsk politiker (Sp) som var innvalgt på Stortinget fra Akershus 2017–2025. Han var kommunal- og distriktsminister i Jonas Gahr Støres regjering fra 12. april 2022 til 16. oktober 2023. Han var inntil han ble statsråd medlem i Stortingets finanskomité.

Han har vært politisk aktiv i Senterpartiet og Nei til EU siden 1992. I 1995 ble han medlem av Naustdal kommunestyre og Sogn og Fjordane fylkesting. I 1996 gikk han 44 mil til fots fra Oslo til Loen i protest mot at han som student i Oslo ikke fikk dekket reiseutgiftene ved kommunestyremøter. Saken endte med at fylkesmannen gav Gjelsvik medhold i at han burde få reiseutgiftene sine dekket. Gjelsvik satt i fylkesstyret for Senterungdommen i Sogn og Fjordane 1992–1995 og i Senterungdommens sentralstyre 1994–2000. Han var Senterungdommens politiske nestleder 1997–1998 og leder 1998–2000. Han var leder i Nei til EU 1999–2004.

Gjelsvik ble innvalgt på Stortinget fra Akershus ved stortingsvalget 2017. Før dette var han ansatt som sekretariatsleder for Senterpartiets stortingsgruppe. Han har også vært prosjektleder for «Alternativer til dagens EØS-avtale».

Han har studert økonomi og ressursforvaltning ved Norges landbrukshøgskole. Han bor i Sørum.

## Referanser




## Eksterne lenker
* 
*
Ron Grainer

**Ron Grainer** (født 11. august 1922 i Atherton, Queensland, Australia, død 21. februar 1981 i Cuckfield, Sussex, England) var en australsk komponist som jobbet for det meste i Storbritannia. Han er mest kjent for sine bidrag til film og TV-serier.

Grainer jobbet med BBC Radiophonic Workshop på en rekke melodier for TV-serier, slik som *Giants of Steam* (en dokumentar om jernbaner) og science fiction-serien *[[Doctor Who]]*. Grainer var så imponert over Delia Derbyshires arrangement av hans melodi for *Doctor Who* at han sa «Skrev jeg det?» (Did I write that?). Han ville også dele det han tjente på den med henne, men ble stoppet av BBCs byråkrati. En annen kjent melodi fra Grainer er den som ble brukt i TV-serien *[[The Prisoner]]*, som var basert på ett tidligere stykke han hadde skrevet som het «The Age of Elegance».

Musikken for *[[The Omega Man]]* var kanskje et av hans mest eklektiske stykker. Filmen var basert på boka *[[I Am Legend]]* av Richard Matheson og Charlton Heston hadde hovedrollen. Musikken ble ikke gitt ut på CD før i 2002 i et begrenset opplag på 3000 av FilmScoreMonthlyhttps://web.archive.org/web/20051228141854/http://www.filmscoremonthly.com/. Utgivelsen dukker opp på eBay fra tid til annen og er nå en sjeldenhet. Musikken var en miks av symfonisk, jazz, avantgarde og elektronisk musikk.

## TV-serier
* *[[Doctor Who]]*
* *[[Maigret]]*
* *[[Steptoe and Son]]*
* *[[Tales of the Unexpected]]*
* *[[The Prisoner]]*
* *[[That Was The Week That Was]]*
* *[[Paul Temple]]*
* *[[Man in a Suitcase]]* (også brukt på *[[TFI Friday]]*)
* *og mange flere*

## Filmer
* *[[A Kind of Loving]]*
* *[[The Mouse on the Moon]]* (1963)
* *[[The Omega Man]]*
* *[[Only When I Larf]]*
* *[[To Sir, with Love]]*
* *og mange flere*

## Teater
* 1964 – *[[Robert and Elizabeth]]*
* 1966 – *[[On The Level]]*
* 1970 – *[[Sing A Rude Song]]*

## Referanser


## Eksterne lenker
* 
* Ron Grainer internettside
Skimming

**Skimming** er et begrep som brukes om uautorisert kopiering betalingskort. Kortinformasjonen brukes da i kortsvindel. I Norge har problemene med kortsvindel økt kraftig mellom 2014 og 2018.

## Skimming i minibank
En avansert metode av skimming kan foregå i minibanker ved at svindlerne fester en liten kortleser som kopierer kortinformasjonen over kortleseren i minibanken. Denne type innretninger kan være meget sofistikerte og kan være veldig vanskelig å oppdage. Det er også vanlig at svindlerne monterer et kamera over tastaturet i minibanken for å filme inntastingen av PIN-koden. Kortinformasjonen som blir kopiert på denne måten blir vanligvis brukt til å produsere falske kort, som igjen brukes til minibankuttak eller varekjøp. Dette har blitt en veldig vanlig måte å kopiere kort på. Svindlerne kan i løpet av noen få timer kopiere hundrevis av kort og svindle bankene for millionbeløp.

## Trådløs skimming
Trådløs skimming betyr at man med en NFC-leser kan lese og stjele kortopplysninger trådløst. Mange mobiltelefoner har i dag innebygde NFC-lesere, og det er også NFC-lesere som kobles til datamaskinen via USB. Metoden brukes for å stjele kortopplysninger til kontaktløse betalingskort. Kortopplysningene på kontaktløse kort er ukrypterte, noe som gjør at en svindlere kan lese kortopplysningene, selv om kortet ikke forlater offerets lommebok. Avlesningsavstanden er opptil 1 meter. Den tre- eller firesifrede sikkerhetskoden kan ikke leses trådløs. Det anslås at 43% av alle nettbutikker ikke krever en sikkerhetskode for å fullføre et kjøp.

## Beskyttelse
Det er ingen måte for kortbrukere å beskytte seg mot skimming når svindlere har montert leserutstyr i en kasseterminal. Det er et slags beskyttelseskort som stopper trådløs skimming. Dette beskyttelseskortet inneholder en støysender som forstyrrer skimmingsutstyr og forhindrer kortlesing. Det finnes også spesielle lommebøker av metall som blokkerer kommunikasjonen mellom kontaktløs betalingskort og leseren.

## Se også
*Kortsvindel

## Referanser


## Eksterne lenker
* Her blir de pågrepet Bergens Tidende 25. juli 2010
* En film som viser hendelsesforløp i en skimmingsituasjon.
* Informasjonsside hos FBI.
Opplysningsutvalget om Norge og EF

**Opplysningsutvalget om Norge og EF** var en gruppe som ble grunnlagt i Oslo i 1988 av politikere, fagforeningsfolk, intellektuelle og representanter for landbruksinteresser med den hensikt å drive studie- og opplysningsarbeid med henblikk på å forhindre norsk medlemskap i Det europeiske fellesskap. Leder var Kristen Nygaard, og blant medlemmene var Guro Fjellanger, Terje Kalheim, Bergfrid Fjose, Stein Ørnhøi og Jan Henry T. Olsen. Utvalget ble lagt ned i 1990 da organisasjonen Nei til EU ble opprettet.
Ungdom mot EU

**Ungdom mot EU** (**UmEU**) Er en tverrpolitisk ungdomsorganisasjon som jobber mot norsk medlemskap i Den europeiske union. Ungdom mot EU er ungdomsorganisasjonen til Nei til EU, og deler kontorlokaler med dem i Oslo.

## Historikk

Ungdom mot EU ble stiftet den 17. februar 1991 med Olav Sannes Vika som leder. Under folkeavstemningen om EU-medlemskap i 1994 var engasjementet i UmEU på sitt historiske toppunkt, med  betalende medlemmer i organisasjonen og konstant aktivitet gjennom hele landet. I denne perioden var Halvard Ingebrigtsen leder i organisasjonen. 

I 2011 var Ungdom mot EU en deltaker i Alternativprosjektet, som jobbet med å utrede realistiske alternative handelsavtaler mellom Norge og EU, med mål om å bytte ut EØS-avtalen.

## Organisasjon
Den daglige driften i Ungdom mot EU blir håndtert av sentralstyret, og kontoret er styrt av generalsekretær Pål Trautmann Olerud. Organisasjonens høyeste myndighet er landsmøtet som tradisjonelt holdes årlig i Oslo i løpet av januar måned. Mellom landsmøtene er det et landsstyre, bestående av opp til 22 representanter fra hele landet som er organisasjonens øverste organ. Ungdom mot EU har ca.  registrerte medlemmer.

Ungdom mot EU deler landet i fem regioner: Nord (Nordland, Troms og Finnmark), Midt (Nord-Trøndelag, Sør-Trøndelag og Møre og Romsdal), Vest (Sogn og Fjordane, Hordaland og Rogaland), Øst (Oslo, Akershus, Oppland, Hedmark og Østfold) Og Sør (Vest-Agder, Aust-Agder Telemark, Vestfold og Buskerud). For tiden har organisasjonen jevn aktivitet i de fleste fylker, med en oppgang i antallet lokallag.

Medlemmene av organisasjonen deler ofte medlemskap i partipolitiske ungdomsorganisasjoner. Ungdom mot EU samarbeider jevnlig med disse organisasjonene samt Natur og Ungdom og PRESS. Organisasjonen er også er tilsluttet Landsrådet for Norges barne- og ungdomsorganisasjoner (LNU).

## Ledere

## Ledelse
Ungdom mot EU velger sentralstyret på landsmøte sitt, som finner sted hvert år. Sentralstyremedlemmene har bakgrunn fra en rekke forskjellige partier og ungdomspartier, som blant annet inkluderer Rød Ungdom, Sosialistisk Ungdom og Fremskrittspartiets Ungdom.

## Landsmøter

::

## Referanser


## Eksterne lenker
* 
*
Burislev Sverkersson

**Burislev Sverkersson**, eldre halvbror til Kol Sverkersson. Sammen med Kol utfordret han Knut Eriksson om kongsmakten i Sverige, og brødrene Burislev og Kol hadde et felles regime i årene 1167–1173. I realiteten var Sverige et delt kongedømme med tre konger.

Det er svært lite som er kjent om Burislev og Kol, bortsett fra de var sønner av kong Sverker den eldre. Kols mor var en ukjent frille, mens Burislevs mor var Sverkers andre hustru, Rikissa av Polen. Burislev fikk sitt navn etter sin morfar, den polske hertug og kong Boleslav III. Burislev nevnes i Vestgøtaloven som «Burisleph Konung» sammen med sin bror, men forsvinner deretter ut av historien i 1173. Burislev kalte seg for konge, men han er ikke tildelt noe kongenummer i den svenske kongerekken, så det har vært antatt at han i realiteten kun behersket Østergøtland.

## Referanser
Landsstyre

Et **landsstyre** er det høyeste beslutningsorgan i en organisasjon i tiden mellom møte i organisasjonens høyeste organ, som vanligvis blir kalt generalforsamling, landsmøte eller kongress. Mange organisasjoner har et sentralstyre, arbeidsutvalg eller presidium som står for daglig drift, mens landsstyret møtes sjeldnere for å ta stilling til viktige saker. Sammensetningen av landsstyrene kan variere; det kan f.eks. utgjøres av noen av følgende grupper: alle medlemmene av sentralstyret eller arbeidsutvalget, representanter (gjerne lederne) for regionale lag, landsmøtevalgte styremedlemmer, representanter for ungdomsorganisasjoner.
Varangerfestivalen

**Varangerfestivalen** er en festival i Finnmark som har vært arrangert i Vadsø siden 1982. 

Varangerfestivalen presenterer i hovedsak musikere og artister fra Barentsregionen, med hovedvekt på norske, i konserter,  gateparade, og egne barne- og ungdomsarrangementer.

## Eksterne lenker
* varangerfestivalen.no
Speilegg

**Speilegg** (fra tysk *Spiegelei*, muligvis opprinnelig fra fransk *oeuf au miroir*,) også kalt **stekt egg**, er en betegnelse for egg (som oftest hønseegg) som er skilt fra eggeskallet og stekt i panne.

Egget består av plomme og hvite, foruten skallet. Eggeplommen ligner en gul halvkuppel og er dekket av en hinne som holder fast formen. Det er trolig denne halvkuppelformede plommen som er opphavet til forstavelsen «speil», siden kuppelformede speil var vanlig mange steder i Europa i middelalderen. Plommen har kanskje minnet om et sånt speil.

Speilegg kan være en rett i seg selv, men også inngå som en ingrediens i en lang rekke av ulike matretter. Alene spises speilegg ofte på en skive brød eller sammen med bacon (egg og bacon) eller karbonade (patentsmørbrød). Andre steder kan i verden er kanskje karbonaden byttet ut med hamburger, schnitzel eller biff og lignende. Speilegg er vanlig både til frokost, lunsj og middag og kveldsmat, men kanskje mest typisk som en delrett sammen med andre matvarer. Et eksempel er såkalt full engelsk frokost og den tradisjonelle norske bondefrokosten, kanskje i konkurranse med kokt egg.

Både speilegg og kokt egg inngår naturlig til frokost ved internasjonale hoteller, men plommen serveres ikke som rennende (myk). Dette skyldes at egg mange steder er infisert av salmonellabakterier. I Norge er derimot ikke dette et problem, så man kan forvente at egg serveres med både myk og hard plomme, enten det er speilegg eller kokt egg.

## Steking av egg
Et perfekt stekt speilegg skal ha stivnet eggehvite uten å være brent i kantene. Hinnen som dekker plommen skal akkurat ha rukket å fastne, mens plommen i seg selv skal være myk og rennende når hinnen brytes. Eggehvite begynner å stivne fra 70 ℃. Blir eggehviten brent i kantene er det benyttet for høy varme under steking. For høy varme fører også til at hinnen som dekker plommen ikke helt rekker å fastne, spesielt i overgangen mellom plomme og hvite.

Når egg knekkes i en varm stekepanne vil formen det antar avsløre om egget er helt eller bare delvis ferskt. Helt ferske egg vil nemlig ikke flyte utover i pannen, noe delvis ferske egg vil gjøre. Dette skyldes at eggehviten blir mer tyntflytende med alderen, fordi ovomucinet i hviten brytes ned.

Noen vil gjerne ha speilegget sitt snudd i pannen og stekt på begge sider. Det er vanlig å bare snu speilegget et lite øyeblikk, så det akkurat rekker å få stekehinne over plommen. Andre vil kanskje ikke ha speilegget snudd, men heller stekt under lokk. Da holder plommen seg mer rennende, samtidig som hinnen over plommen stivner og blir hvit.

## Referanser




## Kilder
* «Speilegg», fra nettstedet matprat.no

## Eksterne lenker
*
Steking

**Steking**, eller **steiking**, er en tilberedningsmåte for matretter og bakverk med varme med høy temperatur. Steking skiller seg fra koking ved at det oftest brukes langt høyere temperatur. 

## Effekter av steking
Ved steking kan man oppnå flere effekter:
* Stoffer i maten kan bli lettere fordøyelige ved at de denatures (store molekyler brytes ned til kortere biter)
* Maten kan bli lettere å tygge
* Bakterier og parasitter kan drepes
* Overflaten på maten kan få en stekeskorpe dannet ved maillardreaksjon, der aminosyrer og karbohydrater reagerer med hverandre og danner aroma- og fargestoffer

## Historisk
Opprinnelig foregikk steking over åpen flamme på bål og råvaren ble stukket inn på spidd. Tidlig stekte man også ved å varme stener med åpen flamme og deretter legge råvarer og varme stener sammen.  

## Ulike metoder
Steking foregår ved fire hovedprinsipper:
* Varmen kan overføres ved kontakt med en fast overflate, som en stekeplate, stekepanne, takke eller liknende. 
* Varmen kan overføres via varm olje, ved fritering (også kalt frityrsteking). 
* Varmen kan overføres via varm luft, som i en stekeovn.
* Varmen kan overføres via varmestråling, som i en stekeovn med grillelement.

Kombinasjoner forekommer. Ved grilling kan varmen overføres både ved kontakt med en fast overflate (grillrist), varm luft og varmestråling. Ved steking i stekepanne brukes ofte fett for å bedre varmeoverføringen og hindre fastbrenning. Ved bruk av wok har man både en varm fast overflate og olje.  

Stekepanner og lignende kan ha et belegg for å hindre eller redusere fastbrenning, for eksempel teflon.  

## Sautering
*Sautering* betegner vanligvis en rask steking i en høyvegget åpen panne, som gjerne er spesialtilpasset formålet. Sautering skjer under relativt høy temperatur (160 til 240&nbsp;°C), og brukes hovedsakelig til tynt skårne grønnsaker, som holdes i konstant bevegelse i pannen. Pannen er tilsatt fett på forhånd, og det benyttes ikke væske under prosessen.

## Risiko ved oversteking
Steking ved for høy temperatur eller for lang varighet fører til at det kan dannes helsefarlige stoffer som PAH (polysykliske aromatiske hydrokarboner), HA (heterosykliske aminer) og akrylamid.  

## Avgrensning
Oppvarming i mikrobølgeovn regnes vanligvis ikke som steking, da varmeoverføringen ikke skjer etter noen av de nevnte hovedprinsippene og man typisk ikke oppnår stekeskorpe.

## Referanser


## Se også
*Fritering
Grilling

**Grilling** er en måte å varmetilberede mat på, slik at maten varmes i stor grad av strålingsvarme (elektromagnetisk stråling), i motsetning til steking som overfører bevegelsesenergien gjennom kollisjoner mellom molekylene i varmeleder og maten.

Grillmat kjennetegnes av at overflaten gjerne blir litt sprø, mens indre deler kan variere fra rå til godt stekt, avhengig av kokkens erfaring, steketid og avstand mellom mat og varmekilde. Det meste kan grilles, men matvareprodukter av kjøtt og fisk er mest vanlig å bruke, sammen med noen typer grønnsaker og brødvarer. 

Grill er en fellesbenevnelse for en innretning med varmekilde og rist eller spyd. Griller varmes opp av ved, kull, gass og elektrisitet. Grillen kan variere i størrelse, fra en liten engangsgrill i folieform til enorme griller der hele dyr kan grilles. Hele dyr kan man også vertikalgrille (slik at røyk siver vekk fra maten) ved hjelp av to bål mot mur eller fjell.

Grilling skjer ofte utendørs, og i Norge er derfor grillmat mest populært i sommerhalvåret.

## Referanser




## Eksterne lenker
*
Aloe

* *[[Aloe angelica]]*
* *[[Aloe arborescens]]*
* *[[Aloe aristata]]*
* *[[Aloe barberae]]*
* *[[Aloe brevifolia]]*
* *[[Aloe castanea]]*
* *[[Aloe ciliaris]]*
* *[[Aloe comosa]]*
* *[[Aloe dichotoma]]*
* *[[Aloe dinteri]]*
* *[[Aloe distans]]*
* *[[Aloe excelsa]]*
* *[[Aloe ferox]]*
* *[[Aloe glauca]]*
* *[[Aloe humilis]]*
* *[[Aloe khamiensis]]*
* *[[Aloe longistyla]]*
* *[[Aloe maculata]]*
* *[[Aloe mitriformis]]*
* *[[Aloe nobilis]]*
* *[[Aloe perryi]]*
* *[[Aloe pictifolia]]*
* *[[Aloe pillansii]]*
* *[[Aloe plicatilis]]*
* *[[Aloe polyphylla]]*
* *[[Aloe pratensis]]*
* *[[Aloe ramosissima]]*
* *[[Aloe saponaria]]*
* *[[Aloe speciosa]]*
* *[[Aloe striata]]*
* *[[Aloe tauri]]*
* *[[Aloe variegata]]*
* *[[Aloe vera]]*
* *[[Aloe zebrina]]*

***Aloe***, ofte skrevet ***Aloë***, er en gruppe kraftig bygde planter, og består hovedsakelig av en rosett av store, tykke blader. Det er over 250 arter, både urteliknende og treformede, og de fleste i Sør-Afrika. Mange utbredte varianter av aloe ser ut til å mangle stamme, og har rosetten voksende rett ut av jorda. Andre varianter kan ha en forgrenet eller uforgrenet stamme som bladene springer ut fra. Bladene er stort sett lanseformede. Flere av disse plantene vokser i nedbørfattige områder, men de tåler godt mye regn.

Mange av disse plantene formerer seg ved at en eldre fullvoksen plante vokser opp en spydformet stilk fra midten av rosetten. Spydet kan bli flere meter høyt. Veksthastigheten på stilken er for noens vedkommende nesten synlig fra time til time. På toppen av stilken setter planten en skjerm, eller et grennettverk der det etter hvert vokser ut nye miniutgaveer av moderplanten. Stilken tørker så inn slik at den velter, og de nye plantene får et nytt felt å finne rotfeste i. En vil derfor ofte finne aloer i markerte klynger. Prosessen avsluttes ved at moderplanten dør.

En myte fra Kanariøyene forteller at Guanche-adelen brukte voksende aloespyd som tortur for å oppnå tilståelser eller til avstraffelse, ved å surre synderen fast over en spirende plante. 

*[[Aloe vera]]* er en utbredt medisinplante.

## Galleri

Fil:Babosa1.jpg|*[[Aloe arborescens]]*
Fil:Aloe aristata.jpg|*[[Aloe aristata]]*
Fil:Aloe boiteani.JPG|*[[Aloe boiteani]]*
Fil:Aloe compressa var. rugosquamosa.JPG|*[[Aloe compressa]]*
Fil:Aloe helenae.JPG|*[[Aloe helenae]]*
Fil:Aloe laeta.JPG|*[[Aloe laeta]]*
Fil:Aloe lateritia1.jpg|*[[Aloe lateritia]]*
Fil:Aloe_polyphylla_Schönland_ex_Pillans.jpg|*[[Aloe polyphylla]]* (Spiralaloe)
Fil:Split Aloe.jpg|Snittet blad av *[[Aloe vera]]*


## Eksterne lenker
* 
* NIFAB – Nasjonalt informasjonssenter for alternativ behandling (UiT)
Kol Sverkersson

**Kol Sverkersson** var en frillesønn til kong Sverker den eldre, og halvbror til blant annet Karl Sverkersson og Burislev Sverkersson. Sammen med broren Burislev tok Kol den svenske kronen i årene 1167 til 1172 etter at deres fiende Knut Eriksson var blitt drept av den eldste broren Karl. I realiteten var Sverige delt mellom tre konger.

Kol Sverkersson nevnes i Vestgøtaloven som «Kol Konung» og i et senere brev fra paven det klages på at «den slemme Eriks sønn» forsøker å lansere faren som helgen.

## Referanser
Sofia Eriksdatter

**Sofia Eriksdatter** (født 1241, død 1286), også kjent som **Sofia av Danmark**, var dronning av Sverige.

Sofia var den eldste datteren av kong Erik Plogpenning av Danmark og Jutta av Sachsen. Hennes far ble myrdet i 1250 da hun og hennes yngre søstre, Agnes og Jutta, var barn. Da faren ikke etterlot seg en mannlig arving ble hans brødre Abel av Danmark og deretter Kristoffer I av Danmark de neste konger av Danmark.

I 1261 ble Sofia gift med Valdemar Birgersson av Sverige i Jönköping som en del av Birger Jarls fredspolitikk mellom de skandinaviske kongedømmene. Sofia har blitt beskrevet som politisk interessert, en intelligent skjønnhet med en kvikk tunge.

## Kongens affære med søsteren
I 1269 besøkte Sofia hennes fars grav i Danmark foruten å avlegge visitt hos hennes søstre Agnes og Jutta som begge hadde blitt plassert i Agnesklostret i Roskilde. I 1272 besøkte Sofias søster Sverige og ble etterhvert Valdemars elskerinne. Affæren resulterte i et barn som ble født i 1273. Det påfølgende året ble Jutta igjen plassert i et kloster og Valdemar ble tvunget til å gjøre en pilegrimsreise til Roma for å be om pavens syndsforlatelse. I henhold til legenden skal dronning Sofia ha sagt: «Ve meg. Denne sorgen overvinner jeg aldri. Ve meg at min søster noensinne skadet Sveriges rike!»

I 1275 ble Valdemar avsatt av sin yngre bror Magnus Ladulås. Det ble sagt at nyheten om dette nådde dronningen mens hun satt og spilte sjakk. Hun skal da ha kalt hennes ektemanns brødre for «Magnus Kittlarböter» og «Erik allsintet»

I 1277 reiste Sofia tilbake til Danmark og døde der i 1286. I 1283 hadde eksdronningen overdratt rettigheten til å fiske laks i Norrköping til Sankt Martins kloster i Skänninge og det er hennes donasjonsbrev som Norrköping har belagt i skrift for første gang, *Norkøponge*.

Sofia fikk følgende barn med Valdemar:

* Ingeborg Valdemarsdatter av Sverige (1263–1292) gift med Gerhard II av Holsten
* Erik Valdemarsson av Sverige (1272–1330)
* Marina Valdemarsdatter av Sverige
* Rikissa Valdemarsdatter av Sverige
* Katarina Valdemarsdatter av Sverige (? – 1283)
* Margareta Valdemarsdatter av Sverige

## Referanser
Rett

**Rett** har flere betydninger:

* Korrekthet, rett eller riktig, det motsatte av galt, for eksempel i moralsk eller matematisk forstand
** Korrekthet (matematikk)
** Politisk korrekthet
* Rettstilling, givakt
* Rettsregel (lov og rett)
* Domstol, for eksempel tingrett eller byrett
* Rettighet
** Menneskerettighetene
** Servitutt
* Rettssystem
** Folkerett
** Offentlig rett
** Privatrett
** Strafferett
* Matrett, mat som blir lagd og servert for seg eller som et del av et måltid
* Rett (linje) er definert som korteste avstand mellom to punkter
* Rett er ofte brukt synonymt med riktig, det vil si: i overensstemmelse med et gitt svar innen blant annet matematikk.
Ingvald Tøndel

**Ingvald Tøndel** (1887–1952) var en norsk politiker (KrF), bonde og emissær. Han var stortingsrepresentant for Sør-Trøndelag og ordfører i Hemne.

## Biografi
Han vokste opp i en fremtreden haugianerslekt på Tennel i Lensvik. Faren var gårdbruker og ordfører Ole Nilsen Tøndel.

Han gikk Fredly folkehøgskole og Hylla hagebruksskole. I 1913 kjøpte han gården Lernes i Hemne. I 1923 ble han også deltidsansatt i Trøndelag indremisjonskrets, tilsluttet Indremisjonsselskapet, og hadde en utstrakt reisevirksomhet.

Han var medlem av Nidaros bispedømmeråd 1941–1949 og hadde verv i menighetsråd og misjonsforeninger.

Han var medlem av Hemne kommunestyre 1922–1934 og 1947–1951 og ordfører i fire perioder 1924–1934, valgt for Bondepartiet. 

Tøndel var med på å organisere Kristelig Folkeparti i Hemne og Sør-Trøndelag i 1945. Han ble valgt inn på Stortinget for Kristelig Folkeparti i 1945 og gjenvalgt i 1949. Han satt den første perioden i Stortingets skog- og vassdragskomité, den andre i Stortingets samferdselskomité. Tøndel døde i løpet av sin siste stortingsperiode. Johannes Wigum møtte som representant ut perioden.

Stortingspresident Gustav Natvig-Pedersen sa i sin minnetale om Tøndel:
«Ingvald Tøndel var, som vi alle vet, en beskjeden, rettlinjet karakter. […] Her i Stortinget var han ikke av dem som stakk seg fram, men han la heller ikke skjul på sine meninger. Han førte alltid fram sitt syn på en rolig og saklig måte.»

## Referanser


## Eksterne lenker
*
IPTV

**IPTV**, en forkortelse for **Internet Protocol Television**, er et system hvor man sender og mottar TV over et kvalitetssikret datanett, normalt et fibernett eller trådløst bredbånd og med bruk av transportprotokollen Internet Protocol (IP). Dette krever stor båndbredde - for å unngå forsinkelser eller forstyrrelser på bilde og lyd, bør gjerne båndbredden være minst 20 Mbps nedstrøm. Sendingene er  digitale, og IPTV er derfor digital-TV. Siden en må anta at mange ser på samme TV-kanal, distribueres sendingene som en IP-multicast (én til mange)-signalstrøm. IPTV krever som regel en egen dekoder fra leverandøren.

## Praksis
IPTV sier ingenting om hva slags type skjerm/teknologi som skal være på TV-en, kun at den får signalene inn i transportformatet IP. IP-nettverk har kapasitet til å frakte både SD (standard definition) og HD (high definition)-signaler, og er derfor en konkurrent til både bakkenett, satellitt- og kabel-tv, andre fordeler er at man slipper å montere mottakere utendørs.

## Eksterne lenker
* Aftenposten om IPTV
* International IPTV Guide 
* European Audiovisual Observatory
Wapping

**Wapping** er et sted i bydelen Tower Hamlets i London. Det ligger på nordbredden av Themsen, mellom City of London og Shadwell, med Bermondsey og Rotherhithe på den andre siden av elven. Stedet regnes med til området Docklands.

## Historie
Tidligere ble det antatt at stedsnavnet Wapping nedtegnet en angelsaksisk bosetning knyttet til et personnavn Waeppa (som henvisning til «bosetningen til Waeppas folk»), men nyere forskning har avvist denne teorien: området var et myrland hvor det var usannsynlig med en tidlig bosetning, og det har ikke blitt avdekket noe personnavn. Det er nå antatt at stedsnavnet er avledet fra *wapol*, ei myr.

Det utviklet seg en bosetning langs elvebredden, avgrenset på den ene siden av elven og på den andre av den nå drenerte myra Wapping Marsh. Dette er opphavet til Wappings merkverdige langstrakte form; området strekker seg i liten grad ut til sidene fra hovedgaten Wapping High Street. Historikeren John Stow beskrev det på 1500-tallet som «en gjennomgående gate, eller en skitten, rett passasje, med smug med små boliger eller stuer, bygget og bebodd av de som handler med sjømenn»

Nærheten til elven gav stedet et maritimt preg helt frem til det 20. århundre. Det var bebodd av sjømenn, mastemakere, båtbyggere, blokkmakere, instrumentmakere og folk fra alle andre yrker knyttet til sjølivet. 

Wapping var beryktet for retterstedet Execution Dock, hvor de som hadde blitt dømt til døden for forbrytelser på sjøen ble henrettet ved at de ble hengt i en *[[gibbet]]* ved lavvannsmerket. Der ble de hengende til tidevannet tre ganger hadde gått over dem. 

Da London Docks ble bygget nord og vest for Wapping High Street i det 19. århundre ble området radikalt endret. Befolkningstallet stupte med nesten 60%, og mange hus ble revet. Stedet ble nesten isolert fra resten av London på grunn av de høye murene rundt dokkene, men Brunels Thames Tunnel til Rotherhithe hjalp noe. I 1869 ble Wapping undergrunnsstasjon åpnet slik at det ble en direkte forbindelse til andre deler av byen.

## I nyere tid
Under den andre verdenskrig ble Wapping sterkt skadet av tysk bombing. Etter krigen stengte dokkene, og det var lite midler å finne til å bygge opp området igjen. Det lå mer eller mindre i ruiner helt til 1980-årene, da det ble overlatt til London Docklands Development Corporation, et statlig selskap som skulle nyutvikle Docklands. Dokkene ble for det meste fylt igjen, og det ble startet næringsdrift der, særlig handel og lett industri. Det kom også til en rekke nye boligprosjekter. 

## Referanser


## Eksterne lenker
* 
* Wapping, *ExploringEastLondon*
Paella

**Paella** er en spansk nasjonalrett som består av kokt ris, olivenolje tilsatt safran og blandet med skalldyr, blekksprut, fisk, fugl, kanin m.m.

Paella kommer egentlig fra Valencia og betyr direkte oversatt stekepanne. Retten serveres i dag i utallige varianter, og er en svært populær rett.

## Se også
* Arròs negre

## Kilder
* 
*  paella i Den Store Danske Encyklopædi
*  paella i Encyclopædia Britannica
Criminal Investigation Department (Storbritannia)

**Criminal Investigation Department** (forkortes **CID**, «Avdeling for kriminaletterforskning») er betegnelsen på den avdelingene innen britiske politistyrker som er bemannet med sivilkledde etterforskere. Samme betegnelse brukes innen Indias politi.

Den første CID ble opprettet i Metropolitan Police Service i 1878, året etter at den gamle detektivenheten i styrken hadde blitt rammet av Tufts-svindelskandalen.

Polititjenestemenn må ha minst to års erfaring som uniformerte konstabler før de kan søke om overføring til CID. Dersom deres søknad blir akseptert må de gjennom ytterligere opplæring som ender i en opptaksprøve. 

## Rang

I mange land er medlemmer av kriminalpolitiet automatisk plassert over de uniformerte konstablene i rang. Dette er ikke tilfellet i Storbritannia. De enkelte avdelinger ledes normalt av en Detective Chief Superintendent. 

Gradene som brukes i de fleste styrker er:

*Detective Constable (DC)
*Detective Sergeant (DS)
*Detective Inspector (DI)
*Detective Chief Inspector (DCI)
*Detective Superintendent (D Supt)
*Detective Chief Superintendent (DCS)
Collografi

**Collografi** er en trykketeknikk innen grafikk, som kan brukes både til høytrykk og dyptrykk, med mange muligheter for spennende, kunstneriske uttrykk.

Første del av navnet kommer fra gresk *kolla*, som betyr *lim*. Siste del av navnet, .*..grafi*, brukes hos mange grafiske trykketeknikker. Det kommer av verbet *graphein*, og betyr *å tegne*.

## Billige materialer
Trykkplaten lages av papp eller et annet materiale. Ettersom materialene som brukes er svært billige, i forhold til f.eks. sink og kobberplater, gir det muligheter til eksperimentering. 

Teknikken egner seg fint i skolen, som formingsaktivitet.

## Framgangsmåte
Motivet kan arbeides inn i platen ved å skjære eller rive i pappen. Men like vanlig er det «å bygge opp» platen med lim, som godt kan være blandet med kritt, eller å lime fast ulike materialer til platen (sagspon, naturmaterialer, tråder, greiner ... .osv.) 

Til slutt får platen et lag shellakk som beskyttelse. Poenget er at det må være en isolasjon i mellom den sårbare papplaten (papir og lim) og trykksverten. Lakken gjør at trykksverten ikke trenger seg inn i trykkplaten (av papir), men gjør også platen sterkere. 

Trykking, eller innfarging av trykkplaten, kan utføres som høytrykk eller dyptrykk. Eller i en kombinasjon. Til flerfarge trykk må det lages flere plater, en til hver farge. Men det er selvfølgelig mulig å farge inn en trykkplate med flere farger. Dersom platen er mye bygd opp kan den trolig ikke trykkes i en trykkpresse, men må håndtrykkes.

## Ikke for store opplag
Hvor mange trykk som kan trykkes før platen er utslitt avhenger av den som trykker. Velges dyptrykks-metoden gir den nokså stor slitasje på platen, i forhold til om platen trykkes som høytrykk. 

Siden papp er ikke et altfor sterk materiale, holder derfor ikke trykkplaten til store grafikkopplag.
IMUSE

**iMUSE** (*Interactive MUsic Streaming Engine*) er en motor for videospill som ble funnet opp av Michael Land og hans venn Peter McConnell. Den er laget for å synkronisere musikk med det visuelle. Poenget med iMUSE var å lage musikk som passer til scener, personer og atmosfæren i et spill. Den er patentert under US patentnr. 5,315,057 av LucasArts. Motoren ble lagt til den femte versjonen av SCUMM i 1991 som er en motor som  ble utviklet innen LucasArts og brukt for å lage eventyrspill.

Det første spillet som brukte iMUSE var *[[Monkey Island 2: LeChuck's Revenge]]* og den har blitt brukt i alle eventyrspillene fra LucasArts siden da. Motoren har også blitt brukt i noen andre titler fra LucasArts, slik som X-Wing-serien.

Systemet er laget slik at overganger mellom melodier skal foregå sømløst slik at det høres ut som et kontinuerlig stykke.

Et typisk eksempel på dette er gravplassen i *Monkey Island 2* hvor hvis man står på utsiden så hører man en melodi og hvis man går inn på gravplassen går den over i en annen miks av den samme melodien. Den samme effekten kan igjen høres hvis man zoomer inn på en kiste. Dette er gjort ved at man har lagret tre versjoner av det samme stykket som så blir avløst av hverandre når spilleren gjør noe.

I *[[Star Wars: X-Wing]]* kan man høre et stykke som er løst basert på *[[Star Wars]]*-temaet bli spilt mens man flyr rundt. Hvis et skip fra opprørerne entrer området så blir den originale musikken sømløst byttet ut med en kort versjon av "opprørertemaet". Det samme skjer hvis et skip fra Imperiet entrer området. Da får man høre den første delen av "The Imperial March" fra filmene. Andre melodier blir spilt hvis man klarer eller feiler et oppdrag, når spilleren går inn i overlyshastighet og så videre.

Avbrytelsen av musikk, innsettelsen av korte overganger og kontinuasjon av musikken skjer ved hjelp av en rekke sofistikerte algoritmer som gjør at avbrytelsen skjer sømløst. Dette gjør at man vil høre et unikt stykke basert på hva man gjør i spillet.

## Eksterne lenker
* iMuse Island 
* LucasHacks 
* Patentet
Henrik Dahl

**Henrik Dahl** (født 1. mai 1975) er en tidligere svensk fotballspiller, som avsuttet proffkarrieren i svenske GAIS. Han har spilt tre sesonger for Fotballklubben Lyn. Han kom til Lyn fra den danske klubben Silkeborg IF, og har tidligere også spilt for klubbene Grimeton IK, Varbergs BOIS FC og BK Häcken.

I perioden 2009-2010 spilte han for Bærum Sportsklubb og 2010-2014 var han assisterende trener for Bærum Sportsklubb før han returnerte til Lyn som sportslig leder for barn og ungdomsfotball i juli 2014. I perioden nov.2014 til april 2015 hadde Dahl en rolle som assisterende trener på Lyns A-lag i 2.divisjon. Siden har han vært spillerutvikler på NFF Oslo G2009 kretslag og sportslig leder i Oppegård IL. Dahl er også styremedlem i Allsvenska Varbergs BoIS FC siden 2018. Henrik veteran landslagsspiller i Padel og spilte 2023 EM for Norge. På fritiden er Henrik også Padel coach på Bærum Padel, A-lags padeltrener for Bærum Padelklubb og Padel coach på InterPadel Oslo.

## Klubber som spiller
* 1982–1989 Grimeton IK* 1990–1994 Varbergs BoIS FC
* 1995–2002 BK Häcken
* 2003 Silkeborg IF
* 2004–2006 FC Lyn Oslo
* 2007–2008 GAIS 
* 2008 Varbergs BoIS FC
* 2009–2010 Bærum SK 
* 2011 Røa IL
* 2012–2014 Bærum SK
* 2022 - Bærum Padelklubb

## Klubber som trener/leder
* 2014–2015 Lyn Oslo
* 2016–2020 Bærum SK
* 2018– Varbergs BoIS FC
* 2020–2024 Oppegård IL
* 2021– NFF Oslo
* 2022 - Bærum Padelklubb
* 2023 - 2024 Bærum SK G15 og G16
* 2023 - Norges Tennis & Padelforbund

## Referanser


## Eksterne lenker
* 
* Spillerprofil i Lyn (2004-2006)
S.W.Hayter

**S.W.Hayter** eller **metalltrykk**  (på engelsk *viscosity printing*) er en grafisk teknikk for flerfargetrykk.Teknikken gjør bruk av valser av ulik hardhet og trykksverter av ulik «smidighet» (oljeinnhold) og brukes til flerfargetrykk. Flere farger kan trykkes fra samme plate, samtidig. Teknikken er oppkalt etter sin oppfinner, den britiske maleren Stanley William Hayter (1901–1988). 

Teknikken kombinerer de to «motsatte» teknikkene høytrykk og dyptrykk. I høytrykk er trykkfargen valset på og ligger på platens høyeste punkt. I dyptrykk blir trykkfargen smurt ned i platen og ligger nede i platens fordypninger (graveringen), mens platens høyeste parti er tørket av (uten farge). 

Motivet etses eller påføres platen mekanisk. Dette skjer ved hjelp av syrer, andre kjemikalier eller mekaniske redskap. 

## Metalltrykk
Trykkplaten er grovt (dypt) etset eller bearbeidet. Det kan også være en collage hvor metallbiter og annet enten festes til platen eller legges løst oppå platen slik at de kan farges inn individuelt. Dette er en litt mer moderne måte, og Rolf Nesch eksperimenterte mye med dette. 

## Framgangsmåte
Den grovt bearbeidede platen farges først inn som dyptrykk, de dypeste fordypningene i platen smøres inn. Overflødig trykksverte tørkes (slåes av). Deretter valses de mer opphøyde partiene inn (høytrykk). Ved å bruke valser med ulik hardhetsgrad kan en legge på tre, kanskje fire farger. Teknikken er enkel, men kan lett mislykkes dersom en ikke passer på hvor mye olje (seig eller flytende) det er i trykkfargene. Første farge (dyptrykket) må være seigest. Så mer og mer flytende. 

Platen trykkes som et dyptrykk. Den trykkemetoden er omtalt her.

Eventuelt relieff i trykkplaten vil gi et tilsvarende relieffpreg i papiret.
Langevåg (Bømlo)

**Langevåg** er et tettsted i Bømlo kommune i Vestland. Det bor ca 1000  innbyggere der (per 1. januar 2015).  Langevåg har fergeforbindelse til Buavåg i Sveio. Fylkesvei 541 går igjennom bygda. Langevåg Bygdatun ble åpnet i januar 2005. Langevåg har også en stor bedrift kalt Eidesvik. Og Langevåg har også et par store fiskeribedrifter kalt Eidesvik Havfiske, Lønning fiskeri AS, Trygvason AS og Bømlotrål AS. Det går også ferge mellom Langevåg - Buavåg.


Fil:Langevåg Hovlandsvegen Fylkesvei 541 Bygdatun etc Bømlo Distorted panoramic photo 2020-06-08 IMG 8650.jpg|Hovlandsvegen, som er en del av Fylkesvei 541, går forbi Langevåg Bygdatun der det er butikker, kino, kafé og annet. 

Fil:Langevåg Hovlandsvegen Fylkesvei 541Bygdatun Hillestveit skule Bømlo Distorted panoramic photo 2020-06-08 IMG 8647.jpg|Bak Bygdatun-senteret ligger Hillestveit skule. Veien går til fergesambandet Langevåg-Buavåg.



## Se også
*Langevåg-Buavåg  
*Eidesvik-Espevær 

## Referanser


## Eksterne lenker
* Langevåg Bygdatun
* Langevåg Bygdatun på Veidekkes nettsider
Ahmad Elrich

**Ahmad Elrich** (født 30. mai 1981) er en australsk fotballspiller som tidligere har vært på utlån til Lyn fra den engelske Premier League-klubben Fulham. Han har tidligere spilt for klubbene Parramatta Power og Busan Icons.
## Referanser


## Eksterne lenker
*
Ulstein Group

**Ulstein Group** er et norsk industrikonsern med virksomhet innen designutvikling og bygging av skip, system og løsninger innen kraft og kontrollstyring av skip og maritime systemer. Hovedkontoret ligger i Ulsteinvik i Møre og Romsdal. Konsernsjef er Gunvor Ulstein, og styreleder er Tore Ulstein.  

Konsernet har opphav fra Ulstein Mekaniske Verksted, som Martin Ulstein startet i 1917. 

## Datterselskaper

*Shipbuilding
** Ulstein Verft AS
** Ulstein Elektro Installasjon AS
* Design & Solutions
**Ulstein Design & Solutions AS
** Ulstein Design & Solutions B.V.
** Ulstein Power & Control AS
** Ulstein Poland LTD SP. Z.O.O.
** Ulstein Marine Systems (Shanghai) Co. Ltd.
** Ulstein Marine Equipment (Ningbo) Co Ltd.
** Ulstein Electrical Technology (Ningbo) Co Ltd
* Annet
** Ulstein Digital AS
** Blue Ctrl AS
## X-BOW, X-STERN og TWIN X-STERN
Mange, men ikke alle, skipene som blir bygget er basert på Ulstein sine egne design, Ulstein-design, der skroginnovasjonene X-BOW®, X-STERN® og TWIN X-STERN® ofte er innarbeidet. X-BOW ble tildelt Årets Ingeniørbragd av Teknisk Ukeblad i 2005.. 
## Referanser

 
## Eksterne lenker
* 
* 
*  Artikkel om Ulstein Group
*  Ulstein Group historiebok 90 år 2007
Grete Pedersen

**Grete Pedersen** (født 1960) er en norsk dirigent og tidligere landslagsspiller i fotball.

Pedersen er fra Jeløya og begynte med piano og religiøs musikk i frikirken der.

Hun er utdannet kirkemusiker og dirigent med diplomeksamen i dirigering fra Norges musikkhøgskole i 1988. Hun er ansatt som professor i kordireksjon ved NMH, og var kunstnerisk leder for Det Norske Solistkor fra 1990 til  juni 2025. 

Pedersen har gjestet flere kor og har dirigert orkestre som Det Norske Kammerorkester, Norsk Barokkorkester og Kringkastingsorkestret i produksjoner. 

I 1984 startet Pedersen Oslo kammerkor, som hun dirigerte frem til 2004. Med dette koret mottok hun Norges Korforbunds ærespris 2004.

Den 30. september 2010 ble hun tildelt Musikkritikerprisen 2009/2010. I 2017 mottok hun Telenors kulturpris, i 2019 Lindemanprisen og i 2020 Anders Jahres kulturpris. Hun var en av åtte kunstutøvere som fikk Gammleng-prisen i 2023. Hun har vært nominert til Spellemannprisen sammen med Det Norske Solistkor to ganger, i 2015 og i 2023.

## Fotball
Frem til 1982 spilte hun fotball  for Sportsklubben Sprint-Jeløy i Moss og fikk med seg en finale i Norgesmesterskapet i fotball for kvinner. Hun spilte ni kamper på Norges kvinnelandslag i fotball 1980–81, hvorav tre hun scoret i. 

## Referanser

## Eksterne lenker
* 
*
Skalldyr

**Skalldyr** er en ikke-systematisk gruppe og brukes som en fellesbetegnelse om krepsdyr og skjell. Mange krepsdyr har det til felles at de har fem par føtter, der det fremste paret har blitt omdannet til klør. Slike klør er en populær matkilde. De vanligste krepsdyrene er reker, ferskvannskreps, sjøkreps,hummer, krabber og kongekrabbe. De vanligste skjellene er blåskjell, flatøsters og kamskjell.

Skalldyr inngår som næringskilde i en rekke matretter, som forretter, middager, supper og posteier. Skalldyr regnes som en eksklusiv råvare, men prisene varierer mellom sortene. Hummer og kongekrabbe er dyrt, mens reker og blåskjell er rimelige. Krepsdyr selges vanligvis levende eller kokte. Skalldyr er lett bedervelig mat, noe som stiller store krav til behandling og oppbevaring.

## Se også
* Hummersuppe
* Paella, en populær spansk nasjonalrett
* Rekecocktail
* Skalldyrfestivalen
Slaget ved Sulci

**Slaget ved Sulci** var et sjøslag utkjempet i 258 f.Kr. mellom den romerske og karthagenske flåten nær byen Sulci. Det ble en mindre romersk seier. Den romerske flåten ble kommandert av konsul Gaius Sulpicius Paterculus.
Slaget ved Tyndaris

**Slaget ved Tyndaris** var et sjøslag under den første punerkrig, som ble ukjempet ved Tyndaris (dagens Tindari) i 257 f.Kr. Tyndaris var en siciliansk by grunnlagt som gresk koloni i 396 f.Kr., lokalisert høyt over havet med utsikt over Tyrrenhavet i Pattigulfen. Hiero II, tyrann av Syracus, godkjente at Tyndaris ble en base for karthagenerne. Etter dette slaget, som ble utkjempet i farvannene mellom Tyndaris og De eoliske øyer, ble byen overgitt til romerne og Hiero II ble en trofast alliert til Roma.
Anthony Basso

**Anthony Basso** (1979–2025) var en fransk fotballspiller (målvakt).

Basso spilte for  fra våren 2004 til sommeren 2006, da han ble løst fra kontrakten et halvt år før den opprinnelige utløpsdatoen. Før han kom til Viking, spilte han for Auxerre og den italienske klubben Udinese.

## Referanser


## Eksterne lenker
*
Ulstein Verft

**Ulstein Verft AS** er et norsk, familieeid verft i Ulstein Group. Verftet ligger i Ulsteinvik på Sunnmøre, et sentralt område for den maritime klyngen på Møre.

Verftet er Ulstein Groups kompetanse- og utviklingsbase for konstruksjon, sammenstilling, utrustning og integrasjon av systemer og utstyr i skip.

Ulstein Verft spesialiserer seg på å bygge avanserte skip, og har de seneste årene bygd kabelleggere, ekspedisjonscruiseskip, serviceskip til havvindindustrien, yacht og Ropax-hybridferge, i tillegg til fartøy innenfor offshore olje og gass. Hovedsatsingen er nybygg og større ombygginger, men verftet tar også på seg service- og ettermarkedsoppdrag som dokkinger, klassifisering, vedlikehold, reparasjoner, oppgraderinger, sliping, maling, kran- og løftearbeid og en avdeling på verftet tar også på seg lektertransport og kranløftoppdrag langs kysten.To av de siste leveransene fra verftet er kabelleggingsskipet Nexans Aurora (2021) og ekspedisjonscruiseskipet National Geographic Resolution (2021).

Med en teknisk avdeling er ingeniørtjenester innen engineering og prosjektering sentrale oppgaver.

De stålintensive delene av skrogene er satt bort til samarbeidsverft.

## Historie
Verftet ble etablert av Martin Ulstein i 1917 som et mekanisk verksted for reparasjon av fiskebåter. Gjennom mer enn 100 år har verftet bygd mange ulike typer skip, blant annet fiskefartøy (trålere, linebåter, snurpere), hurtigruter, dykkebåter, isbrytere og ferger, i tillegg til offshorefartøy, og senere offshore fornybar, passasjerskip, yacht og cruiseskip. Siden starten har verftet bygd mer enn 300 skip. Hurtigruteskipet MS «Polarlys» ble bygget her i 1996.

## Referanser


## Eksterne lenker
* 
* Ulstein verft på konsernets nettsider
* Idar Ulstein: Historia til Ulstein 
* Artikkel om Ulstein Verft AS
* Om skipsbygging på konsernets nettsider http://ulstein.com/shipbuilding
Iven Austbø

**Iven Austbø** (født 22. februar 1985 i Stavanger) er en norsk tidligere fotballspiller.

Han har tidligere spilt for Randaberg IL, Stabæk og Sandefjord Fotball.

Austbø var fast målvakt for Viking store deler av 2007-sesongen, men til tross for bra spill ble han vraket da Thomas Myhre kom tilbake i kampform. Dette medførte til at han ble solgt for rundt fem millioner kroner til Stabæk. Der ville han konkurrere med Jon Knudsen om keeperplassen. I 2011 signerte han en ettårskontrakt med Sandefjord Fotball.

Austbø debuterte i Tippeligaen i 2004. Han har spilt elleve U21-landskamper og 25 landskamper i aldersbestemte klasser.

##### Retur til Viking
19. november 2013 returnerte Austbø til Viking FK. Han signerte en kontrakt som strekker seg over to år. Austbø redebuterte for viking i tippeligaen i kampen mot Start da han kom inn for Arild Østbø i det 44 minutt.

## Karriere som spiller

*Oppdatert 18. april 2012*

## Meritter
 **[[Viking FK]]**

* OBOS-ligaen: 2018
* NM-cup: 2019

## Referanser


## Eksterne lenker
* 
* Presentasjon av Austbø på Vikings hjemmesider
* Landslagsstatistikk på fotball.no
* To spillere inn
Karin Alvtegen

**Karin Alvtegen** (født 1965) er en svensk forfatter, manusforfatter og attributør.

Sin forfatterkarriere startet hun som manusforfatter for tv-såpen Rederiet. Idag er hun framfor alt forfatter av kriminalromaner. I 2001 tildeltes hun Skandinaviska Kriminalsällskapets pris Glassnøkkelen for romanen *Saknad*. I 2004 ble den samme romanen filmatisert for ITV1 av det skotske produksjonsselskapet SMG TV Production under tittelen *Missing*.

Alvtegen er datterdatter til Astrid Lindgrens bror Gunnar Ericsson.

## Bibliografi
* *Skuld* (1998)
* *Saknad* (2001)
* *Svek* (2003)
* *Skam* (2005)
* *Skugga* (2007)
* *En sannolik historia* (2010)
* *Fjärilseffekten* (2013)

### Oversettelser til norsk
* *Skyld* (2002)
* *Savn* (2003)
* *Svik* (2004)
* *Skam* (2006)
* *Skygge* (2008)
* *En sannsynlig historie* (2011)

## Filmmanus
* *Hotet* (2004)

## Priser og utmerkelser
* Glassnøkkelen 2001, for *Saknad*
* Årets bok-Månadens boks litterära pris 2005
* Palle Rosenkrantz-prisen 2007, for *Skugga*

## Referanser


## Eksterne lenker
* 
*
Vømmøl’n

***Vømmøl'n*** er debutalbumet til Vømmøl Spellmannslag og ble utgitt på det antikapitalistiske plateselskapet MAI i 1974. Albumet består av en samling sanger skrevet av Kristian Schravlevold, alias Hans Rotmo, i perioden mellom 1967 og 1974. 

Sangenes tekster skal etablere historien om den fiktive bygda Vømmøldalen med omegn. Spellmannslagets hensikt er å skildre livet i Vømmøl og Porselen kommuner og å gi utenforstående kjennskap til kulturen i området. De fleste tekstene er politisk ladet med et populistisk og/eller kommunistisk preg. 

Albumet lå til sammen 49 uker på VG-lista i 1974, 1975 og 2009 med nr. 2 som beste plassering.

## Sporliste
Tekst og musikk: Kristian Schravlevold

#«Vømmølstev» – 0.24
#«Høvlerivisa» – 2.55
#«Peder og Hammarforsens brus» – 2.05
#«Vinterbruden» – 3.02
#«Martin Svingen» – 1.52
#«Spæll åt mæ» – 3.15
#«Vømmøl'n» – 3.49
#«Gammel-Thomas» – 1.58
#«Tango kapital» – 2.42
#«Porcelenstrand» – 3.01
#«Jonassen» – 2.55
#«Ann-Magritt» – 2.31
#«Dæven han ta» – 3.47
#«Johan Møkkerbakken»* – 6.39
Innspilt av Øystein Sunde under en konsert på Bikuben 20. februar 1974
### Bonus-CD fra ny-utgivelse i 2009
**Vømmøl Live [[Studentersamfundet i Trondhjem|Samfundet]], Trondheim 14/12-1974**

Innspilt av NRK under Vømmøl Spellmannslags siste konsert på 1970-tallet. Inneholder låter fra albumet *Vømmøl'n* og oppfølgeren *[[Vømlingen]]*, som ble utgitt i 1975.

All tekst og musikk er skrevet av Kristian Schravlevold.
#«Peder og Hammarforsens brus» – 2.51
#«Slaktar'n» – 1.51
#«Det er itjnå som kjem tå seg sjølv» – 3.06
#«Fjøsvisa» – 3.05
#«Ann-Magritt» – 2.41
#«Jøssmyrjuvet» – 2.18
#«Arbeidslaget hans Johannes Johansen» – 2.49
#«Spell åt mæ» – 6.12

## Medvirkende
### Vømmøl Spellmannslag
*Kristian Schravlevold – vokalist, lurk, fiolin
*Konrad Vømmølbakken – mandolin, saksofon
*Peder Storvømmølvold – gitar, munnspill
*Birger Skruddusvingen – bass
;Studiomusiker
*Frank Berg Olsen – trommer på *Vinterbruden* og *Jonassen*
### Øvrige
* Harald Are Lund - produsent, tekniker
* Arvid Esperø - produsent, tekniker
* Ingar Helgesen - tekniker 
* Bruno Oldani - fotograf/coverdesign 
* Halvard Skauge - omslagstegning

## Referanser


## Eksterne lenker
*